De holder lidt i hånd
Grundlovssang 

1 De holder lidt i hånd på vej fra skole,
og der er forår under deres hud.
De taler lidt genert om det med livet.
Og drømme om det hele springer ud.

2 De gamle damer snakker gennem parken,
den enes søn har lånt en lille hund.
I kurven har de hundekiks og kaffe,
og solen kysser gruset med sin mund.

Danmark, vi er dig, og du er os.
Husk os på hinanden, hvis vi glemmer.
Fællesyng os sammen med dit rød-hvide næb.
Dér er plads til alle vores stemmer.

3 Hun rækker blikket ud, går over gaden.
Hun snakker russisk i sin telefon.
Hun kysser dem farvel og slukker sorgen – 
i børnehaven skal hun hente no’en.

4 Og han skal blive rask og ikke andet,
hvordan skal de ku leve uden ham?
Der er så tavst i larmen fra sirenen.
Et stille, bange hjertes diagram.

5 De driver markens muldjord og maskiner.
De bærer storbybrostens blanke sko.
De rejser hvide møller op af havet.
De prøver at få noget til at gro.

6 På legepladser vokser børn i regnen,
et splitsekund, så er de atten år.
Vi lærte dem at holde os i hånden
og holde andres hænder, hvor de går.

